KSL เด้ง 5% โบรกมองปี 65 ราคาน้ำตาลพุ่ง-ปริมาณขายเพิ่ม ชูเป้า 4.75 บ.
KSL เด้ง 5% โบรกมองปี 65 ราคาน้ำตาลยืนระดับสูง-ปริมาณขายเพิ่ม อีกทั้งปริมาณไฟฟ้าเติบโต 13-29% ทำให้ภาพรวม GM ขยายตัวจาก 11.80% ในปีก่อน เป็น 15.40% แนะ “เก็งกำไร” เป้า 4.75 บ.
2 มี.ค. 2565

ผู้สื่อข่าวรายงานว่าวันนี้ (2 มี.ค.2565) ราคาหุ้นบริษัท น้ำตาลขอนแก่น จำกัด (มหาชน) หรือ KSL ณ เวลา 11:06 น. อยู่ที่ระดับ 3.56 บาท เพิ่มขึ้น 0.18 บาท หรือ 5.33% โดยทำจุดสูงสุดที่ 3.64 บาท และทำจุดต่ำสุดที่ 3.42 บาท ด้วยมูลค่าการซื้อขาย 59.21 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (26 ม.ค.2565) โดยคาดว่าราคาน้ำตาลโลกน่าจะยืนตัวระดับสูงได้ราว 18-20 cents/lb ในปี 2565 แม้จะมี Supply ส่วนเกิน 1 ล้านตันในปีนี้จากอ้อย-น้ำตาลบราซิลที่ปรับเพิ่ม จากฝนตกดีขึ้น แต่มองไม่มีนัยสำคัญ อีกทั้งประมาณขายน้ำตาล KSL จะเพิ่มขึ้น (ในไทย เพิ่มขึ้น 29% จากงวดเดียวกันของปีก่อน และลาวเพิ่มขึ้น 7% จากงวดเดียวกันของปีก่อน) และปริมาณไฟฟ้าเติบโต 13-29% หนุนให้เกิด Economy of scale ต้นทุนต่ำหน่วยลดลง ทำให้ภาพรวม GM ขยายตัวจาก 11.80% ในปี 2564 เป็น 15.40% ในปี 2565 ในส่วนไตรมาส 1/2565 คาดปริมาณขายเติบโตเด่น 41% จากงวดเดียวกันของปีก่อน อย่างไรก็ดีแนะนำ “เก็งกำไร” ราคาเป้าหมาย 4.75 บาท